Parkolj és vonatozz!
A vasúti közlekedés utasainak megtartása, valamint új utasok megnyerése, "átszoktatása" a vasútra elsősorban fejlesztésekkel érhetőek el. Ilyen fejlesztéseket jelentenek a vasútállomások mellett a modern, minden igényt kielégítő, ingyenesen használható és biztonságos parkolók létesítése is, melynek révén biztonságosan, kulturált körülmények között ott lehet hagyni napközben a személygépjárműveket, kerékpárokat, s vonattal továbbutazni a fővárosba.
Az elővárosi közlekedés ily módon történő fejlesztése a Budapesti Közlekedési Szövetség (BKSZ), a Magyar Államvasutak (MÁV) és az érintett települési önkormányzatok együttműködésének, valamint az Európai Unió költségtámogatásának köszönhető. A "Parkolók és csomópontok építése és fejlesztése a BKSZ területén, a 70., 100a. és 120a. sz. vasútvonalak mentén" című projektet a Közép-Magyarországi Operatív Program részeként az Európai Regionális Fejlesztési Alap (ERFA) és a hazai központi költségvetés vissza nem térítendő támogatás formájában 90 %-os támogatási aránnyal finanszírozza.
A projekt elszámolható költségének 10 %-át, vagyis az önrészt az önkormányzatok adják. A 2010. június 30-ával záruló projekt összköltsége 623 649 156 Ft.
Az elővárosi közlekedés fejlesztésére a BKSZ Budapesti Közhasznú Kft., a MÁV Zrt. és 13 Pest megyei önkormányzat konzorciumi összefogásával kerül sor a Budapest - Szob, Budapest - Cegléd - Szolnok és a Budapest  Újszász  Szolnok elővárosi vasútvonalak mentén.
A parkolók az állomásépületek közvetlen környezetében jelenleg - kényszermegoldásból - többnyire rendezetlen, elhanyagolt területen épülnek ki. A fejlesztésnek köszönhetően mindez azonban megszűnik, és rendeződik az állomásépületek környezete, a területeken közvilágítással ellátott, megfelelő gyalogos kapcsolatot biztosító, kamerával megfigyelt parkolók és fedett kerékpártárolók épülnek, valamint a parkolók környezetében összesen 5800 m2 zöldterület is létesül, ahol az Országos Településrendezési és Építési Követelmények (OTÉK) előírásainak megfelelően fák ültetésére is sor kerül.
Mindezek révén az ingázók kényelmes és biztonságos módon kombinálhatják az egyéni és a közösségi közlekedést. A projekt tervezésénél és kivitelezésénél az alábbi szempontok kerültek előtérbe: a minőségi és kényelmes térkialakítás, figyelembe véve a használhatóságot és a minél jobb kihasználtságot, a hazai és uniós elvárások, iránymutatások betartása és előtérbe helyezése, az esélyegyenlőség megteremtése, valamint a személy- és vagyonbiztonság teljesítése. (logsped)